Au nom de notre Seigneur, Amen. Lan de lincarnation dicellui courrent mil quatre cens et ung, le dix septeme jour du mois davril. Nous Guilliemote, fille de feu Bartholemin Amienot de Viller sur Soone, famme de feu Johan dit Chevergney des Barres de Orsant, et Perrenote, fille desdis Johan et Guilliemote, savour faisons a tous presens et advenir quilz verront et ouront ces presentes lettres, que nous vendons, cedons, quittons et transpourtons perpetuelmant, cest assavoir chascune de nous par soy et par le tout, en heretaige perpetuel, par nous, nous hoirs ou les aiens cause au temps advenir de nous, a veneraibles et religiouses personnes abbey et couvent du monastere de Cisteaulx ou diocese de Chalon, et a lours successours presens, stipulens et acceptens par eoulx et lours dis successours une nostre piece de prey continent environ soiture dimy, assise en la pree dorsan, paraille es prez desdis religieux achiteurs dune part, et le prey du cure de Arconce dautre part. Item une piece de terre araible continent les duhes part de ung journaul, assis au finaige de Villert, ou lieu que lon dit Es Combes, empres la terre de Dudot Matron dune part, et la terre de feu Jehan Saverey de Faange dautre part, et fiert sur le pasquiert commun et sur laige de lorme, per le pris et somme de quinze frans dor des pois et coing du roy de France notre soigneur. De la quelle somme de quinze frans nous nous tenons pour bien paies et contans desdis religieux achetours, et les en quittons perpetuelmant et lours successours, et nous devestions du tout en tout des maintenant desdites pieces de prey et terre. Et dicelles en investions lesdis religieux achiteurs par lours et lours successours corporelmant, par la tradition de ces presentes lettres. Et cest present vendaige, nous, lesdites Guilliemote et Perrenote, saiens tenuhes et promettons chescune de nous, par soy et par le tout, par nous seremens par nous donne corporelmant aux Sains Euvangiles de Dieu, et soubz lobligation de tous nous biens moubles et heretaiges presens et advenir quelcunques et de nous hoirs ou les aians cause de nous, avoir et tenir perpetuelmant ferme, estaible, deffendre, garder inviolablement, observer. Et lesdites pieces de prey et terre garentir aux dis religieux achitours et a lours successours, envers et contre touz, a nous propres missions et despens, franches et quittes de toutes charges et sevitutes reelles et personnalles par my paiant. Cest assavoir de la dite piece de terre ses reaulz, cense et diesme sens jamay contre venir par nous ne par aultre en jugiment ne dehers, mais faire et prester tout ce que en cause devitton et de garentir doit estre faite et prester. Et renuntions en ce fait a toutes exceptions, deceptions, canillations ad ce contraires et a tous drois introduis en la favour des femmes et au droit repronent generale renuntiation. A lobservance de la quelle chose nous, lesdites Guilliemote et Perrenote, venderesses, voulons estre contraintes auxi comme de chose adjugie par la court monseigneur le duc de Bourgengne, a la juridition et coutumie de la quelle court quant ad ce nous submettons nous, nous hers et biens que dessuz. En tesmoings de la quelle chose, nous, lesdites venderesses, avons requis et obtenuz le seel de la dite court estre mis en ces presentes lettres. Cest fait en la presence de Pierre de Chablonz demorant a Dijon, coadjuteur du notaire de Dijon pour mondit seigneur le duc, de Jehan Contesse dissoure, de Estienne Contesse, filz dudi Jehan, de Gauthiert Mouche Vayre dudit Issoure, et de Jehan Barbiert de Sehure, tesmoings ad ce appelles et requis, lan et jour dessudis. P. de Chablenz. Ita est.